Michalok

Michalok je obec na Slovensku v okrese Vranov nad Topľou.

Polohopis 
Obec Michalok sa rozprestiera na okraji Ondavskej vrchoviny, v údolí potoka Čičava.

Dejiny 
Bola založená na zákupnom práve začiatkom 14. storočia. Prvá písomná zmienka o nej pochádza z roku 1332. Z rovnakej listiny sa dozvedáme o existencii kostola v tejto dedine. I sčítanie obyvateľstva v roku 1600 potvrdzuje, že tu stál tak kostol ako aj fara. Rímskokatolíckou farnosťou je i v súčasnosti. Michalok patril k majetkom panstva Čičava, neskôr bol majetkom viacerých zemianskych rodov. Poľnohospodársky charakter pretrval dodnes.

Kultúra a zaujímavosti

Pamiatky 
 Praveké sídlisko v lokalitách Chraščice a Koscelný laz, archeologická lokalita z obdobia bronzovej doby. Nachádza sa severozápadne od obce. Lokalita nie je prezentovaná.

 Rímskokatolícky Farský kostol Nepoškvrneného počatia Panny Márie, jednoloďová baroková stavba s pravouhlým ukončením presbytéria a predstavanou vežou, zo začiatku 18. storočia. Obnovou prešiel v druhej polovici 18. storočia a koncom 19. storočia. Presbytérium je zaklenuté jedným poľom českej placky. Zariadenie pochádza z obdobia okolo roku 1923, na hlavnom oltári sa nachádza baroková socha madony s dieťaťom. Fasády kostola sú členené lizénami a polkruhovo ukončenými oknami s barokovým štukovým dekorom s motívom rokaja. Rokaj sa nachádza aj nad vstupným portálom v podveží. Veža je členená pilastrami a ukončená korunnou rímsou s terčíkom a ihlancovou helmicou.

Občianska vybavenosť 
Spoločenské udalosti sa odohrávajú prevažne v miestnom kultúrnom dome. Bol tu vybudovaný dom smútku. Okrem rímskokatolíckeho kostola sa v obci nachádza aj moderný evanjelický kostol. Do pekného prírodného prostredia je posadený prícestný kríž.

Referencie

Externé odkazy 
 

 
Obce okresu Vranov nad Topľou